KOMMISSIONENS AFGØRELSE

af 18. december 2012

om regler, der skal sikre, at der føres konsekvent kontrol med deltagernes eksistens, juridiske status samt tekniske og økonomiske formåen i forbindelse med tilskud til indirekte aktioner fra Det Europæiske Fællesskabs syvende rammeprogram for forskning, teknologisk udvikling og demonstration og under Det Europæiske Atomenergifællesskabs syvende rammeprogram for forskning og uddannelse på det nukleare område

(EØS-relevant tekst)

(2012/838/EU, Euratom)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til traktaten om oprettelse af Det Europæiske Atomenergifællesskab,

under henvisning til Europa-Parlamentets og Rådets forordning (EF) nr. 1906/2006 af 18. december 2006 om regler for virksomheders, forskningscentres og universiteters deltagelse i foranstaltninger under Det Europæiske Fællesskabs syvende rammeprogram og formidling af forskningsresultater (2007-2013) (1), særlig artikel 16, stk. 4,

under henvisning til Rådets forordning (Euratom) nr. 1908/2006 af 19. december 2006 om regler for virksomheders, forskningscentres og universiteters deltagelse i foranstaltninger under Det Europæiske Atomenergifællesskabs syvende rammeprogram og for formidling af forskningsresultater (2007-2011) (2), særlig artikel 15, stk. 4, og

ud fra følgende betragtninger:

Den 13. juni 2007 vedtog Kommissionen afgørelse C(2007) 2466, hvori den fastsatte regler, der skulle sikre konsekvent kontrol med deltagernes eksistens, juridiske status samt tekniske og økonomiske formåen i forbindelse med tilskud til indirekte aktioner i medfør af Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (3) og Rådets afgørelse 2006/970/Euratom af 18. december 2006 om Det Europæiske Atomenergifællesskabs syvende rammeprogram for forskning og uddannelse på det nukleare område (2007-2011) (4) (herefter »reglerne«).

Reglerne var udarbejdet med henblik på at fastsætte klare og gennemsigtige rammer, der skulle gennemføres ensartet af alle de tjenestegrene, der forvalter støtte under afgørelse nr. 1982/2006/EF og afgørelse 2006/970/Euratom. Formålet med reglerne var at sikre en sammenhængende tilgang for alle de programmer, der er oprettet under disse afgørelser, og i hele deres varighed, samt at tillade en vis fleksibilitet, når det var nødvendigt.

Disse regler bør ændres for at præcisere visse elementer og kodificere den praksis, der er anvendt indtil nu, f.eks. med definitioner af den juridiske status/kategori og bestemmelser om påkrævede dokumenter og ikrafttrædelsesdato, tilfælde af ufuldstændige, selvmodsigende eller falske erklæringer og/eller bilag, den delegerede juridiske repræsentant, ændring og revision af valideringer og valideringspanelet.

Det er nødvendigt at ændre reglerne for at garantere en ensartet gennemførelse og fortolkning ved at introducere specifikke tilfælde. Desuden bør afsnittet om beskyttelsesforanstaltninger udvides.

VEDTAGET DENNE AFGØRELSE:

Artikel 1

De regler, der skal sikre, at der føres konsekvent kontrol med deltagernes eksistens, juridiske status samt tekniske og økonomiske formåen i forbindelse med tilskud til indirekte aktioner i medfør af afgørelse 1982/2006/EF, afgørelse 2006/970/Euratom og Rådets afgørelse 2012/93/Euratom (5), findes i bilaget.

Artikel 2

Afgørelse C(2007) 2466 ophæves. Henvisninger til den ophævede afgørelse skal betragtes som henvisninger til nærværende afgørelse.

Artikel 3

Denne afgørelse træder i kraft på syvendedagen efter offentliggørelsen i Den Europæiske Unions Tidende.

(1) EUT L 391 af 30.12.2006, s. 1.

(2) EUT L 400 af 30.12.2006, s. 1.

(3) EUT L 412 af 30.12.2006, s. 1.

(4) EUT L 400 af 30.12.2006, s. 60.

(5) EUT L 47 af 18.2.2012, s. 25.

BILAG

INDHOLD

Forord

Generelt formål

1. Verificering af juridisk eksistens og juridisk status/kategori

1.1. Principper

1.1.1. Fortrolighed og beskyttelse af data

1.1.2. Juridisk eksistens

1.1.3. Juridisk status ifølge FP7 RP (kategorier af juridiske enheder)

1.1.3.1. Definitioner

1.1.4. Påkrævede oplysninger og dokumenter

1.1.5. Ikrafttrædelsesdato for juridisk eksistens og juridisk status/kategori

1.2. Gennemførelse af verificeringen af juridisk eksistens og juridisk status/kategori

1.2.1. Bestemmelser om tilfælde af ufuldstændige, selvmodsigende eller falske erklæringer og/eller bilag

1.2.2. Meddelelse om resultatet af valideringen og den validerede deltagerkode (PIC)

1.2.3. Erklæring om, at grundoplysningerne på tilskudsansøgningsformularen er korrekte

1.2.4. Den delegerede juridiske repræsentant (LEAR)

1.2.5. Ændring af valideringer

1.2.5.1. Ændringer af valideringer som følge af en fejl i den oprindelige validering

1.2.5.2. Ændringer af valideringer på grund af ændring af juridisk eksistens og juridisk status/kategori

1.2.5.3. Ændring af metoden til beregning af indirekte omkostninger (IO-metode)

1.2.6. Administrativ undersøgelse af valideringer

1.2.7. Valideringspanelet

2. Verificering af teknisk formåen

2.1. Principper

2.2. Gennemførelse

2.2.1. Forslagsfasen

2.2.2. Forhandlingsfasen

3. Verificering af den økonomiske formåen: gennemførelsesbestemmelser

3.1. Principper

3.2. Årsager til generelt at gennemføre en kortfattet regnskabsanalyse

3.3. Kategorier af juridiske enheder, som er underlagt (eller fritaget fra) verificering af deres økonomiske formåen

3.4. Påkrævede oplysninger og dokumenter

3.4.1. Juridiske personer

3.4.2. Fysiske personer

3.4.3. Andre bemærkninger

3.5. Kontrol af økonomisk levedygtighed

3.5.1. Formål

3.5.2. Anvendte nøgletal og nævneværdig værdi

3.5.3. Tærskelværdier

3.5.4. Særligt for fysiske personer

3.5.4.1. Anvendte nøgletal

3.5.4.2. Tærskelværdier

3.6. Kontrol af samfinansieringskapacitet

3.6.1. Formål

3.6.2. Anvendte nøgletal og nævneværdig værdi

3.6.3. Tærskelværdier

3.6.4. Særligt for fysiske personer

3.6.4.1. Anvendte nøgletal

3.6.4.2. Tærskelværdier

4. Verificering af den økonomiske formåen: konklusion på analysen (kontroller) og eventuelle foranstaltninger, der skal træffes

4.1. Vurdering af resultaterne af den kortfattede analyse

4.2. Foranstaltninger i tilfælde af resultatet »svag«

4.2.1. En mere tilbundsgående regnskabsanalyse

4.2.1.1. Juridiske personer

4.2.1.2. Fysiske personer

4.2.2. Beskyttelsesforanstaltninger

4.3. Yderligere beskyttelsesforanstaltninger, herunder sanktioner

FORORD

I reglerne for deltagelse i FP7 (1) (FP7 RP) hedder det, at »Kommissionen vedtager og offentliggør regler, der skal sikre konsekvent kontrol af deltagerne i indirekte aktioner, hvad angår deres eksistens, juridiske status og økonomiske formåen. Kommissionen afholder sig fra fornyet kontrol, medmindre den pågældende deltagers forhold har ændret sig« (2).

Disse regler fastsættes i det foreliggende dokument. Der er taget udgangspunkt i lovkravene, som de er fastlagt i FP7 RP og finansforordningen (3) og de tilhørende gennemførelsesbestemmelser (4). Dokumentet blev oprindelig vedtaget af Kommissionen den 13. juni 2007 og har været gældende fra 1. januar 2007 for enhver relevant indirekte FP7-aktion.

Disse regler vedrører alle indirekte FP7-aktioner i form af en EF- eller EURATOM-tilskudsaftale og vil blive anvendt af tjenestegrene, der gennemfører indirekte FP7-aktioner (»forsknings-GD'er« og organer, som har fået disse opgaver overdraget), frem til den dato, hvor en efterfølgende version af dette dokument træder i kraft.

Hver gang en ny version vedtages, vil der blive redegjort for ændringsforløbet og sammenlignet med tidligere versioner, så ændringerne/ajourføringerne er lette at finde og forstå.

Nedenstående væsentlige ændringer af reglerne er foretaget for med udgangspunkt i hidtidig erfaring at præcisere en række punkter:

— Del 1, »Verificering af juridisk eksistens og juridisk status/kategori«, er ajourført med: — definition af de forskellige typer juridisk status/kategori — bestemmelser om påkrævede dokumenter og ikrafttrædelsesdato — bestemmelser om tilfælde af ufuldstændige, selvmodsigende eller falske erklæringer og/eller bilag — bestemmelser om LEAR-funktionen (den delegerede juridiske repræsentant) — bestemmelser om ændring og fornyet undersøgelse af valideringer — bestemmelser om valideringspanelet.

— Del 3 og 4, »Verificering af økonomisk formåen«, er ændret som følger: — Afsnit 3.4 om »Påkrævede oplysninger og dokumenter« suppleres med konkrete tilfælde. — De relevante afsnit om økonomisk levedygtighed (afsnit 3.5.3 og 4.2.1) suppleres med definitionen af usædvanlige tilfælde. — Afsnit 4.2.2 om »Beskyttelsesforanstaltninger« er ændret.

Desuden er der indført følgende redaktionelle ændringer:

— Afsnit 1 og 3 er blevet ajourført med en henvisning til valideringstjenester (5), som udfører verificering af juridisk eksistens og juridisk status/kategori, kontrollerer nøjagtigheden af deltagerens finansielle oplysninger og foretager den kortfattede regnskabsanalyse.

— Henvisningerne til det fælles registreringssystem erstattes af henvisninger til deltagerportalen, som er en webportal for deltagere (»Research Participant Portal«).

— Det blev nødvendigt med yderligere redaktionelle ændringer for at tage hensyn til forvaltningsorganernes uafhængighed i lighed med andre organer, der gennemfører FP7 (henvisningerne til Kommissionens tjenestegrene erstattes af henvisninger til »FP7-gennemførende tjenester«, idet opgaverne både varetages af Kommissionens tjenestegrene og af andre organer, til hvem der er uddelegeret gennemførelsesopgaver).

— Teksten er bragt i overensstemmelse med traktaten om Den Europæiske Unions funktionsmåde.

GENERELT FORMÅL

Dette dokument omhandler de regler, der skal sikre konsekvent kontrol af en FP7-deltagers:

— juridiske eksistens

— FP7-status

— tekniske formåen og

— økonomiske formåen

for at sikre gennemførelsen af en indirekte aktion (opnåelse af de forventede mål og resultater) og beskyttelsen af EU's økonomiske interesser.

Nedenstående vejledende principper, der er udformet på en række møder i en arbejdsgruppe med deltagelse af alle forsknings-GD'er, og som bygger på en stærk vilje til forenkling og rationalisering, er grundlaget for den tilgang, som Kommissionen har valgt:

— Ansøgerne/deltagerne vil kun blive afkrævet oplysninger, som er strengt nødvendige ifølge reglerne for deltagelse i FP7 og/eller finansforordningen og/eller de tilhørende gennemførelsesbestemmelser eller af hensyn til tilvejebringelsen af væsentlige statistikker (Kommissionens årlige aktivitetsrapport — jf. artikel 190 TEUF).

— Deltagerportalen (http://ec.europa.eu/research/participants/portal) gør det lettere for juridiske enheder at deltage i efterfølgende FP7-forslag, idet deres grundoplysninger og officielle dokumenter bliver liggende på portalen, når de én gang er uploadet. Dog er de nødt til at informere valideringstjenesterne om eventuelle ændringer, men det sker også via deltagerportalen.

— Hver valideret juridisk enhed skal udpege en person, en delegeret juridisk repræsentant (LEAR — Legal Entity Appointed Representative), som får beføjelse til at varetage onlineforvaltningen af den juridiske enheds retlige og økonomiske oplysninger via deltagerportalen.

— De oplysninger, der kræves i forslagsfasen, vil ikke skulle opgives igen under forhandlingerne, og de oplysninger, som f.eks. skal verificeres i tilskudsaftalefasen, skal ikke afgives i forslagsfasen, medmindre de allerede afgivne oplysninger åbenlyst ikke længere er aktuelle på verificeringstidspunktet (6).

— Verificeringen bygger så vidt muligt på ansøgernes/deltagernes egenerklæringer og egenkontrol. For at befordre processen vil Kommissionen sikre, at de har adgang til tydelige oplysninger/instrukser og alle de værktøjer, de har brug for (f.eks. til at vurdere egen økonomisk levedygtighed). De resultater, der opnås med disse værktøjer, er ikkebindende angivelser af tingenes tilstand; de forudskikker ikke resultatet af en formel kontrol af en deltagers økonomiske levedygtighed foretaget af FP7-gennemførende tjenester. Uregelmæssigheder og/eller falske erklæringer kan udløse en økonomisk sanktion eller administrativ sanktion i form af udelukkelse af ansøgeren/deltageren fra fremtidig deltagelse.

— Selv om kontrollen med juridisk status og teknisk formåen skal foretages af hver enhed, behøver ikke alle enheder at blive kontrolleret med hensyn til økonomisk formåen. Afsnit 3.3 indeholder foruden et »Beslutningstræ vedrørende verificering af økonomisk formåen« også detaljerede oplysninger om de betingelser, der fører til en verificering af en enheds økonomiske formåen.

— På grund af indførelsen af en deltagergarantifond bliver deltagerne ikke afkrævet eller pålagt at stille en yderligere økonomisk garanti eller sikkerhed såsom en reduceret præfinansiering til en bestemt deltager, forvaltningskonti, spærrede konti, økonomiske garantier osv. De FP7-gennemførende tjenester vil imidlertid skærpe den efterfølgende kontrol for at sikre en god gennemførelse af indirekte FP7-aktioner og beskytte deltagernes og EU's økonomiske interesser.

1. VERIFICERING AF JURIDISK EKSISTENS OG JURIDISK STATUS/KATEGORI

1.1. Principper

1.1.1. Fortrolighed og beskyttelse af data

Alle oplysninger og dokumenter vedrørende retlig og økonomisk verificering, der fremsendes til valideringstjenesterne, behandles som fortrolige og i henhold til Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (7). Alle oplysninger behandles i overensstemmelse med principperne om gennemsigtighed, proportionalitet, uvildighed og lovlighed.

1.1.2. Juridisk eksistens

I overensstemmelse med artikel 4 i FP7 RP kan et tilskud kun gives til en eksisterende juridisk enhed, som

— har indsendt et støtteberettiget forslag efter den procedure, som Kommissionen har defineret, og

— ikke befinder sig i en af de situationer, der er nævnt i artikel 93, stk. 1, 94 og 96, stk. 2, litra a), i finansforordningen.

I overensstemmelse med artikel 2, stk. 1, i FP7 RP er en juridisk enhed en fysisk person eller en efter etableringsstedets nationale ret, EU-retten eller international ret oprettet juridisk person, der har status som retssubjekt og i eget navn kan udøve rettigheder og være pålagt pligter.

1.1.3. Juridisk status ifølge FP7 RP (kategorier af juridiske enheder)

FP7 RP (og i visse tilfælde også arbejdsprogrammet og forslagsindkaldelsen) henviser til forskellige kategorier af juridiske enheder. Forskellene bunder primært i den juridiske enheds juridiske status og/eller egenskaber.

En juridisk enhed kan have forskellige rettigheder og pligter, alt efter hvilken eller hvilke kategorier af juridiske enheder den tilhører (8), bl.a. i henseende til:

— rettigheder med hensyn til finansieringsbidrag fra EU til en deltager (herunder den maksimale finansieringsgrad)

— hvorvidt verificering af en juridisk enheds økonomiske formåen er obligatorisk

— hvorvidt en kompetent offentligt ansat har tilladelse til at attestere årsregnskaber (9)

— det finansielle ansvar i gennemførelsen af den indirekte aktion (jf. gennemførelsesbestemmelserne for deltagergarantifonden).

Der findes følgende hovedkategorier til rubricering af juridiske enheder (10):

Fysisk person (11) Juridisk person Offentligt organ Udbyttegivende Offentligt almennyttigt organ Udbyttegivende offentligt organ International organisation Af fælleseuropæisk interesse Andet Sekundære og videregående uddannelsesinstitutioner Forskningsorganisation Virksomhed SMV Ikke SMV

Verificeringen af de kriterier for at komme i betragtning, der fremgår af bestemte finansieringsordninger og/eller i bestemte forslagsindkaldelser, indgår også i kategoriseringsopgaven (12).

Hvis en juridisk enhed kan rubriceres i flere forskellige kategorier, vælger valideringstjenesterne i reglen den mest gunstige for den pågældende juridiske enhed med hensyn til rettigheder og/eller pligter (13).

Selv om deltageren mister sin status/kategori som offentligt almennyttigt organ, sekundær eller videregående uddannelsesinstitution, forskningsorganisation eller SMV, vil vedkommende bevare sine fordele fra denne status i henseende til de undertegnede tilskudsaftaler i resten af perioden (medmindre det kan påvises, at tildelingen af status/kategori byggede på erklæringer, der var falske eller bevidst manipuleret med det ene formål at opnå et FP7-tilskud). Deltagerne skal imidlertid oplyse valideringstjenesterne om enhver ændring af status eller kategori. Hvis deltageren underskriver en ny tilskudsaftale efter at have mistet den omhandlede status, vil vedkommende aftale skulle indgås i henhold til den nye status.

1.1.3.1. Definitioner

1) »Offentligt organ«: ifølge artikel 2, nr. 13, i EC FP7 RP og artikel 2, nr. 12, i EURATOM FP7 RP en juridisk enhed, der er etableret som offentligt organ ifølge national ret, eller en international organisation. »Etableret som offentligt organ ifølge national ret« betyder, at enheden

Imidlertid kan offentlige organer være underlagt privatretten i forbindelse med nogle eller de fleste af deres aktiviteter. En juridisk enhed, der er etableret i henhold til privatretten, og som har en public service-forpligtelse, anses ikke for at være et offentligt organ ifølge deltagelsesreglerne for FP7 RP.

2) »Offentligt almennyttigt organ«: ifølge artikel 32, stk. 5, og artikel 33, stk. 1, i FP7 RP enhver juridisk enhed, der både opfylder betingelserne for at være et »offentligt organ« og »en almennyttig organisation«.

3) »Almennyttig organisation«: en juridisk enhed, som i kraft af sin juridiske form ikke er udbyttegivende og/eller i henhold til loven ikke må udlodde udbytte til sine aktionærer eller individuelle medlemmer. Beslutninger, der træffes af organisationens bestyrelse, partnere, interessenter, medlemmer eller repræsentanter om udlodning af udbytte, anses ikke for at være tilstrækkelig dokumentation for enhedens almennyttige karakter.

4) »Forskningsorganisation«: ifølge artikel 2, stk. 7, i EC FP7 RP og artikel 2, stk. 7, i EURATOM FP7 RP en juridisk enhed, der er oprettet som en almennyttig organisation, og hvis hovedformål bl.a. er at udføre forskning eller teknologisk udvikling. Definitionen af »almennyttig organisation« i punkt 3 ovenfor finder anvendelse her. Alene finansiering af forskningsaktiviteter, der udføres af andre enheder, videnformidling og fremme eller koordinering af forskningsaktiviteter anses ikke for at være forskningsaktiviteter ifølge denne definition.

5) »Sekundær eller videregående uddannelsesinstitution«: en juridisk enhed, der er anerkendt som sådan i det pågældende nationale uddannelsessystem, uanset om det er et offentligt eller privat organ.

6) »SMV«: ifølge artikel 2, stk. 14, i EC FP7 RP og artikel 2, stk. 13, i EURATOM FP7 RP mikrovirksomheder samt små og mellemstore virksomheder som defineret i henstilling 2003/361/EF (14).

i. En juridisk enhed anses for at udøve økonomisk aktivitet, hvis den påviseligt er involveret i en form for handel eller aktivitet, der udføres mod betaling eller af pekuniær interesse på et givet marked. I almindelighed er enhver aktivitet, der består i at udbyde varer eller tjenesteydelser på et givet marked, en økonomisk aktivitet.

ii. Følgende anses ikke for økonomisk aktivitet: 1) aktiviteter, som ikke indebærer nogen form for pekuniært grundlag 2) aktiviteter, som der ikke findes et givet/direkte marked for 3) aktiviteter, som genererer indtjening, der ikke kan skelnes fra medlemmernes eller aktionærernes personlige indkomst.

Ansøgere, som fik deres validering som SMV afvist på grund af en overskridelse af tærsklerne i artikel 2 i henstilling 2003/361/EF i løbet af den seneste regnskabsperiode, får derfor deres validering alligevel, hvis de påviser, at tærsklerne ikke blev overskredet i den næstsidste regnskabsperiode. Dette gælder ikke, hvis en SMV har overskredet tærsklerne som følge af en fusion eller et opkøb.

1.1.4. Påkrævede oplysninger og dokumenter

Ansøgerne skal afhængigt af deres juridiske form i forbindelse med valideringsprocessen levere bilag (medmindre de tidligere er fremsendt, og der ikke siden er sket ændringer) til bevis for:

a) deres registrerede navn

b) deres juridiske form, når der er tale om juridiske personer

c) deres registrerede adresse, der som udgangspunkt er adressen på hovedkontoret for juridiske personers vedkommende og adressen på fysiske personers sædvanlige opholdssted.

Dokumenterne accepteres på alle officielle EU-sprog. For at lette valideringstjenesternes arbejde kan ansøgerne blive bedt om at indsende en oversættelse af disse dokumenter. Dokumenter, der indsendes på et andet end de officielle EU-sprog (15), kan risikere at blive afvist, hvis de ikke ledsages af en autoriseret/officiel/retsgyldig oversættelse udført af en godkendt leverandør eller translatør. Bilagene må ikke være over seks måneder gamle.

Juridiske enheder skal bl.a. indsende de bilag, der fremgår af det følgende. Bilagene accepteres i elektronisk form.

a) En underskrevet identifikationsformular for en retlig enhed (16)

b) Fysiske personer: i. en læselig fotokopi af personens gyldige id-kort eller pas ii. et officielt momsdokument, hvis det er relevant

c) Offentlige organer: iii. en kopi af den beslutning, lov eller anden retsakt, hvorved den pågældende juridiske enhed etableredes som et offentligt organ eller i mangel af sådanne ethvert officielt dokument, der attesterer etableringen af enheden som et offentligt organ iv. et officielt momsdokument, hvis det er relevant. Hvis en juridisk enhed ikke er momsregistreret, kan valideringstjenesterne forlange bevis for momsfritagelsen

d. Andre juridiske enheder: v. en kopi af ethvert officielt dokument (f.eks. en officiel tidende eller et selskabsregister), der viser ansøgerens registrerede navn og adresse og det registreringsnummer, som de nationale myndigheder har givet enheden, eller afhængigt af registreringslandet en kopi af ethvert andet acceptabelt juridisk dokument vi. en kopi af momsregistreringsdokumentet, hvis det er relevant, og kun hvis momsnummeret ikke fremgår af ovennævnte officielle dokument. Hvis en enhed ikke er momsregistreret, forlanger valideringstjenesterne bevis for momsfritagelsen

e. SMV’er: vii. en årlig balance og resultatopgørelse for den seneste regnskabsperiode viii. bilagene til regnskaberne med angivelse af underordnede og overordnede virksomheder, når dette ikke er vist i balancen ix. en erklæring om antal beskæftigede udtrykt i årsarbejdsenheder som defineret i artikel 5 i henstilling 2003/361/EF x. balancen og resultatopgørelsen og bilagene hertil vedrørende den seneste, afsluttede regnskabsperiode samt antal beskæftigede i overordnede og underordnede virksomheder som defineret i artikel 6 i henvisning 2003/361/EF xi. som fastlagt i artikel 4, stk. 3, i henstilling 2003/361/EF i tilfælde af nyetablerede virksomheder, hvis regnskaber endnu ikke er afsluttet, accepteres en erklæring med et skøn foretaget i god tro i løbet af regnskabsåret xii. en erklæring accepteres som bevis for, at virksomheden trods manglende omsætning udøver en økonomisk aktivitet, nemlig i kraft af de investeringer, der er foretaget, og det sandsynlige forventede afkast xiii. ovenstående bilag kan erstattes af en officiel attest, som er udstedt af en officiel myndighed eller et kompetent organ i den medlemsstat, hvor den juridiske enhed har sin registrerede adresse eller sit sædvanlige opholdssted, og som godtgør, at virksomheden er en SMV i henhold til henstilling 2003/361/EF. Dog accepteres erklæringer, som ansøgeren har afgivet under ed til retslige eller administrative myndigheder, en notar eller en offentligt ansat i hjem- eller oprindelseslandet, ikke som erstatning for de påkrævede bilag.

1.1.5. Ikrafttrædelsesdato for juridisk eksistens og juridisk status/kategori

1) Den dato, hvorfra Kommissionen anser en juridisk enheds juridiske eksistens og juridiske status/kategori for at være gældende (ikrafttrædelsesdatoen), er datoen for ikrafttrædelsen af den retsakt, hvorved den juridiske enhed blev etableret eller stiftet. Datoen skal i prioriteret rækkefølge være: 1) datoen for registrering i landets officielle register (f.eks. handelsregister) 2) datoen for offentliggørelse i landets statstidende 3) datoen for lovpligtig indgivelse af akten til retsregistret 4) datoen for parternes underskrivelse.

2) Når der ikke findes en etablerings- eller stiftelsesakt, anses den juridiske enhed for at have eksisteret siden en standarddato.

3) Ikrafttrædelsesdatoen for SMV'ens status skal være datoen for regnskabsafslutningen for den regnskabsperiode, som vurderingen af SMV'ens status er baseret på i overensstemmelse med artikel 4, stk. 2, i bilaget til henstilling 2003/361/EF (se afsnit 1.1.3.1, punkt 6, litra e), ovenfor). For nyetablerede virksomheder, hvis regnskaber endnu ikke er afsluttet, er ikrafttrædelsesdatoen datoen for virksomhedens oprettelse.

1.2. Gennemførelse af verificeringen af juridisk eksistens og juridisk status/kategori

Enhver juridisk enhed skal registrere sine administrative og retlige grundoplysninger (f.eks. organisationens registrerede navn og adresse) på deltagerportalen. Registreringen skal kun foretages én gang. For at undgå dobbeltregistreringer skal den juridiske enhed ved enhver senere deltagelse anvende den deltagerkode (Participant Identification Code — PIC), som udstedes ved den første registrering (17).

Enheder uden egen status som retssubjekt skal deltage ved hjælp af den samme deltagerkode (PIC) som den enhed, de er underordnet. Imidlertid kan følgende enheder valideres som selvstændige enheder og tildeles egen deltagerkode:

1) ministerier eller andre udførende afdelinger i en stats eller delstats centrale offentlige forvaltning, som er direkte knyttet til regeringen i overensstemmelse med den officielt offentliggjorte organisering af den pågældende stat

2) særlige agenturer, der er oprettet af internationale organisationer, herunder (men ikke begrænset til) dem, der henvises til i artikel 43, stk. 2, i gennemførelsesbestemmelserne

3) Det Fælles Forskningscenter og dets institutter.

I fasen med indsendelse af forslag kræves der ikke bilag, og de FP7-gennemførende tjenester foretager ikke verificering af oplysningerne.

Enhederne skal have en deltagerkode, der er registreret og valideret i Kommissionens database, førend en tilskudsaftale kan underskrives. Til det formål skal enhedens juridiske eksistens og juridiske status/kategori verificeres af valideringstjenesterne på baggrund af de oplysninger og bilag, som enheden har indgivet, hvis dette ikke er sket tidligere (18). Verificeringen af den juridiske eksistens og bestemmelsen af juridisk status/kategori foretages, når enheden selv har registreret sig. Og disse handlinger foretages kun, hvis enhedens retlige grundoplysninger (registreret navn, juridisk form og registreret adresse) er tydeligt angivet og understøttes af de påkrævede bilag, forudsat at ingen af disse er åbenlyst fejlbehæftede, ukorrekte eller ulæselige.

Den samme procedure anvendes, og de samme dokumenter forlanges, når der er tale om juridiske enheder, som går sammen om en indirekte aktion, eller når der er sket ændringer i en deltagers status som retssubjekt under gennemførelsen af denne indirekte aktion, hvilket indebærer en ny validering af enheden, som skal registrere sig forfra på deltagerportalen.

Bilagene til bevis for den juridiske eksistens og juridiske status/kategori skal indsendes til valideringstjenesterne via brugergrænsefladen på deltagerportalen eller vedhæftet en e-mail (19) inden den frist, der angives af de FP7-gennemførende tjenester i indkaldelsen og/eller i forbindelse med forhandlingen.

I tilfælde af uopfordrede onlineregistreringer vil valideringstjenesterne i forbindelse med anmodning om præciseringer og bilag angive en tidsfrist for, hvornår ansøgeren skal svare. Hvis ansøgeren ikke indsender, præciserer eller supplerer bilagene inden den angivne frist, forbeholder valideringstjenesterne sig ret til at slette sådanne registreringer under hensyntagen til eventuelle særlige og berettigede omstændigheder.

Valideringstjenesterne verificerer ansøgerens juridiske eksistens og desuden, om enheden allerede er registreret på deltagerportalen eller i en anden central database hos Europa-Kommissionen, som indeholder de samme relevante oplysninger, og tager også hensyn til disse oplysninger (20).

Når ansøgerens juridiske eksistens er fastslået, verificerer valideringstjenesterne ansøgerens FP7-juridiske status på grundlag af bilagene og afdækker, hvilken kategori hver juridisk enhed, der deltager i en indirekte FP7-aktion, tilhører.

Efter at have verificeret en enheds juridiske eksistens og juridiske status/kategori, verificerer og registrerer valideringstjenesterne den metode til beregning af indirekte omkostninger (IO-metode), som ansøgeren har anmeldt.

1.2.1. Bestemmelser om tilfælde af ufuldstændige, selvmodsigende eller falske erklæringer og/eller bilag

1) Al dokumentation forventes at være i overensstemmelse med sandheden og indsendt i god tro. Valideringstjenesterne kan benytte alle offentligt tilgængelige oplysninger i præciseringsøjemed, og a) hvis resultaterne heraf ikke stemmer med ansøgerens erklæring b) hvis ansøgerens fremsendte dokumentation er ulæselig, ufuldstændig eller tvetydig c) hvis oplysningerne tyder på ufuldstændige eller falske erklæringer eller andre uregelmæssigheder meddeler valideringstjenesterne ansøgeren dette og anmoder vedkommende om at levere yderligere præcisering eller supplere de indsendte dokumenter inden en rimelig tidsfrist.

2) I følgende tilfælde, nemlig a) hvis ansøgeren ikke leverer de krævede oplysninger b) hvis vedkommende indsender forkerte oplysninger som svar på anmodningen c) hvis bilagene er ugyldige eller forældede d) hvis der fortsat består en åbenlys modsigelse mellem ansøgerens erklæring og bilagene skal valideringstjenesterne: i. når det drejer sig om bevis for juridisk eksistens, afvise at validere den pågældende juridiske enhed ii. når det drejer sig om bestemmelse af juridisk status/kategori, validere den juridiske enhed i overensstemmelse med de indsendte dokumenter og ikke med ansøgerens erklæring.

3) Hvis valideringstjenesterne afviser at foretage validering eller at godkende den egenerklærede juridiske status/kategori, meddeler de ansøgeren begrundelsen herfor og de retlige konsekvenser heraf.

4) I tilfælde af uregelmæssigheder og/eller falske erklæringer informerer valideringstjenesterne den berørte anvisningsberettigede herom og om fornødent Det Europæiske Kontor for Bekæmpelse af Svig (OLAF). Uregelmæssigheder og/eller falske erklæringer kan udløse en økonomisk sanktion eller administrativ sanktion i form af udelukkelse af ansøgeren/deltageren fra fremtidig deltagelse som fastlagt i artikel 96 i finansforordningen.

1.2.2. Meddelelse om resultatet af valideringen og den validerede deltagerkode (PIC)

Valideringstjenesterne skal behørigt informere ansøgerne om resultatet af verificeringen af deres juridiske eksistens og fastslåede juridiske status/kategori.

Hver valideret enhed modtager et unikt, valideret 9-cifret registreringsnummer, deltagerkoden (PIC), som skal benyttes ved enhedens eventuelle deltagelse i alle senere FP7-forslag.

1.2.3. Erklæring om, at grundoplysningerne på tilskudsansøgningsformularen er korrekte

Under forhandlingerne vil de administrative og retlige grundoplysninger, som den juridiske enhed har registreret på deltagerportalen, automatisk blive uploadet til tilskudsansøgningsformularen (GPF — Grant Preparation Form).

Organisationens juridiske repræsentant er den person, som er beføjet til at indgå bindende aftaler på vegne af organisationen og undertegne tilskudsaftalen. Han/hun skal:

a) verificere, at de administrative og retlige grundoplysninger i GPF'en om hans/hendes organisation, er korrekte, og i modsat fald anmode om ændring heraf via deltagerportalen,

b) på tro og love erklære, at alle oplysninger i GPF'en om hans/hendes organisation er fuldstændige, nøjagtige og korrekte, erklære, at organisationen ikke befinder sig i nogen af situationerne, der er nævnt i finansforordningens artikel 93, stk. 1, artikel 94 og artikel 96, stk. 2, litra a), og signere GPF'en som attestering af førnævnte. De FP7-gennemførende tjenester kan anmode om dokumentation vedrørende de juridiske repræsentanter for de juridiske personer, der er nævnt i dette afsnit.

1.2.4. Den delegerede juridiske repræsentant (LEAR)

Efter validering af den juridiske enhed skal den juridiske repræsentant udpege en delegeret juridisk repræsentant (LEAR), som bliver den officielle kontaktperson, der er anerkendt af valideringstjenesterne og godkendt til at anmode om ændringer af valideringsdata på baggrund af relevante bilag. Til dette formål sender den juridiske repræsentant valideringstjenesterne den behørigt signerede og stemplede LEAR-udnævnelsesblanket pr. post eller e-mail. Det er et krav, at der udpeges en LEAR. LEAR-funktionen er administrativ, og den kan (men behøver ikke at) være adskilt fra enhedens juridiske repræsentant.

Så snart LEAR er registreret i den centrale database, bliver vedkommende den officielle kontaktperson for valideringstjenesterne vedrørende alle spørgsmål i tilknytning til enhedens retlige og økonomiske oplysninger og FP7-status/kategori. LEAR har adgang til et særligt onlineværktøj på deltagerportalen og skal vedligeholde og ajourføre de validerede oplysninger om enheden. Han/hun skal oplyse valideringstjenesterne om enhver ændring i enhedens retlige oplysninger eller den juridiske status/kategori, så snart ændringen indtræffer. Han/hun leverer også økonomiske oplysninger om enheden på anmodning.

I tilfælde af ændring af retlige oplysninger eller juridisk status/kategori skal LEAR anmode om ændring af en tidligere validering på grundlag af de retlige og/eller økonomiske bilag.

1.2.5. Ændring af valideringer

Anmodninger om ændring af en tidligere validering accepteres kun, hvis de indsendes af LEAR. Hvis der endnu ikke er udpeget en LEAR, skal det ske, inden behandlingen af ændringsanmodningen kan påbegyndes.

1.2.5.1. Ændringer af valideringer som følge af en fejl i den oprindelige validering

Sådanne ændringer registreres med tilbagevirkende kraft og med samme ikrafttrædelsesdato som for den oprindelige validering.

I sådanne tilfælde, og hvis det anses for nødvendigt, kan der dog iværksættes andre beskyttelsesforanstaltninger, f.eks. dem, der er nævnt i punkt 4.2.2. Når ændringen vedrører en fejl, der kan tilskrives valideringstjenesterne, kan den anvisningsberettigede eller den kompetente FP7-gennemførende tjeneste påberåbe sig tilbagevirkende kraft, hvis det er behørigt begrundet og opfylder principperne om forsvarlig økonomisk forvaltning og proportionalitet.

1.2.5.2. Ændringer af valideringer på grund af ændring af juridisk eksistens og juridisk status/kategori

Valideringstjenesterne skal fastlægge ikrafttrædelsesdatoen for ændringen af den juridiske eksistens eller juridiske status/kategori for en juridisk enhed, og denne dato er datoen for ikrafttrædelsen af den retsakt, hvorved ændringen bliver gyldig, medmindre dette ifølge retsaktens bestemmelser sker på en anden dato. For SMV'ers vedkommende er ikrafttrædelsesdatoen for en statusændring datoen for afslutning af den regnskabsperiode, som statusændringen er baseret på, og som er fastslået i overensstemmelse med de regler, der er fastlagt i afsnit 1.1.3.1, stk. 6, litra e), ovenfor.

1.2.5.3. Ændring af metoden til beregning af indirekte omkostninger (IO-metode)

Valideringstjenesterne skal registrere ændringer i den metode til beregning af indirekte omkostninger, som deltageren erklærer at ville benytte i overensstemmelse med reglerne i artikel II.15 i standardtilskudsaftalens bilag II.

Indirekte omkostninger er de støtteberettigede indirekte omkostninger, som ikke kan identificeres af deltageren som værende direkte knyttet til projektet, men som kan identificeres og dokumenteres i dennes regnskabssystem som værende afholdt i umiddelbar forbindelse med de støtteberettigede direkte omkostninger, der henføres til projektet. De kan identificeres efter de metoder, der er specificeret i artikel II.15, stk. 2, i standardtilskudsaftalen (21).

I følgende situationer kan der ske ændringer af IO-metoden (22):

Anmodninger om ændring af IO-metoden skal behørigt begrundes i enten, at der er sket en udvikling i den juridiske status eller den deltagendes regnskabssystem, eller at der er sket en fejl under forhandlingen om det første projekt, hvori den juridiske enhed deltager.

Ved at anmode om en ændring af IO-metoden erklærer deltageren at have læst og accepteret reglerne for valg af IO-metode (artikel II.15 i bilag II til standardtilskudsaftalen).

1) Ændringer af deltagerens juridiske status

Hvis en ændring i deltagerens juridiske status medfører, at vedkommende i stedet får status af offentligt almennyttigt organ, sekundær eller videregående uddannelsesinstitution, forskningsorganisation eller SMV, kan deltageren anmode om anvendelse af enhedstaksten på 60 % til fremtidige projekter, hvis vedkommende opfylder de øvrige betingelser, der er fastlagt i standardtilskudsaftalen for benyttelse af denne særlige takst (23).

Ikrafttrædelsesdatoen for ændringen af IO-metoden skal være den samme som for ændringen af juridisk status/kategori i henhold til afsnit 1.2.5.2.

Ikrafttrædelsesdatoen for ændringen af IO-metoden gælder kun fremover og påvirker derfor ikke igangværende projekter.

2) Ændringer i deltagerens regnskabssystem

a) I tilfælde af ændringer i regnskabssystemet informerer LEAR i sin anmodning om ændring af IO-metoden via deltagerportalen valideringstjenesterne om den dato, hvorfra ændringen sker. Den ikrafttrædelsesdato, som valideringstjenesterne registrerer, er den dato, som LEAR har angivet, hvis den accepteres som sådan af de FP7-gennemførende tjenester.

b) Hvis deltageren oprindelig havde valgt en enhedstakst og efterfølgende besluttet sig for metoden til beregning af de faktiske indirekte omkostninger med henblik på senere deltagelse, skal ændringen ikke dokumenteres.

c) Ikrafttrædelsesdatoen for ændringen af IO-metoden gælder kun fremover og påvirker derfor ikke igangværende projekter. Hvis deltagerne imidlertid ikke længere i deres regnskabssystem kan identificere de faktiske indirekte omkostninger på grund af ændringer, gælder ikrafttrædelsesdatoen for ændring af IO-metoden også for igangværende projekter.

3) Hvis der er begået en fejl med hensyn til IO-metoden under forhandlingen om det første projekt, hvori den juridiske enhed deltager, og hvis rettelse af en sådan fejl bliver accepteret af de FP7-gennemførende tjenester, er ikrafttrædelsesdatoen for ændringen af IO-metoden den samme dato som for den oprindelige validering af enheden og er også gældende for igangværende projekter.

1.2.6. Administrativ undersøgelse af valideringer

1) Forud for enhver anmodning om fornyet undersøgelse skal ansøgeren anmode om bekræftelse af resultatet af valideringen.

2) Anmodninger om fornyet undersøgelse (24) af valideringer kan sendes skriftligt uden yderligere formaliteter direkte til den kompetente valideringstjeneste af den pågældende juridiske enheds LEAR. Anmodninger om fornyet undersøgelse, der indsendes af en part, der ikke er berørt af valideringen, afvises.

3) Valideringstjenesterne anerkender modtagelsen af anmodningen om fornyet undersøgelse. De oplyser behørigt den berørte part om beslutningen herom. I tilfælde af afvisning skal denne begrundes. En anmodning om fornyet undersøgelse suspenderer ikke valideringen, som fortsat er i kraft, indtil den omstødes. Denne administrative undersøgelsesproces er ikke til hinder for ansøgerens ret til at klage til Den Europæiske Ombudsmand eller EU-Domstolen.

1.2.7. Valideringspanelet

Europa-Kommissionens GD'er og forvaltningsorganer, som gennemfører FP7, skal nedsætte et tværtjenesteligt panel til samordningsformål (»valideringspanelet«) og vælge hver sin repræsentant til at sidde i dette panel. Valideringstjenesterne deltager i valideringspanelet uden stemmeret og varetager panelets sekretariat under tilsyn af panelets formand. Kommissionen skal fastlægge forretningsordenen for samordningsarbejdet, herunder et register over fælles praksis.

Såfremt en ansøger sender en anmodning om fornyet undersøgelse til de kompetente valideringstjenester i overensstemmelse med punkt 1.2.7 ovenfor, skal disse tjenester henvise anmodningen til valideringspanelet. Valideringspanelet undersøger den og træffer beslutning om de henviste sager om validering af juridiske enheder. Valideringspanelet har ikke mandat til at behandle sager om verificering af økonomisk formåen.

2. VERIFICERING AF TEKNISK FORMÅEN

2.1. Principper

Som nævnt i artikel 115 i finansforordningen og artikel 176 i gennemførelsesbestemmelserne hertil skal en ansøgers tekniske og økonomiske formåen vurderes for at sikre ansøgerens evne til at gennemføre den foreslåede aktion eller det foreslåede arbejdsprogram.

Den tekniske formåen skal skelnes fra den økonomiske formåen, som er omfattet af en særlig verificering (se nedenfor).

Udtrykket »teknisk formåen« henviser til faglige (tekniske, videnskabelige, teknologiske, ledelsesmæssige, administrative osv (25).) færdigheder, kvalifikationer, værktøjer og/eller viden, der er nødvendig for at nå målene og de forventede resultater.

Eftersom de fleste indirekte FP7-aktioner gennemføres af et konsortium af flere juridiske enheder, skelner man mellem to niveauer af teknisk formåen:

— konsortiets tekniske formåen

— hver ansøgers tekniske formåen

Formålet med verificeringen er derfor at vurdere, om ansøgerne (kollektivt og enkeltvis) har eller i tide kommer i besiddelse af de faglige kompetencer og kvalifikationer, der kræves for at gennemføre den indirekte aktion.

Hvis en fysisk person varetager rollen som koordinator, skal der lægges særlig vægt på vurderingen af hans/hendes tekniske formåen.

2.2. Gennemførelse

2.2.1. Forslagsfasen

Konsortiets tekniske formåen undersøges i evalueringsfasen (26) af de uafhængige eksterne evalueringseksperter i forbindelse med evalueringskriteriet »gennemførelse«.

For at lette de eksterne evalueringseksperter opgaven skal ansøgerne i deres forslag, på ansøgerniveau bl.a. give en kort beskrivelse af organisationen og en kortfattet profil af de medarbejdere, der skal udføre arbejdet (se vejledningen for ansøgere), og på konsortiumniveau beskrive, hvordan ansøgerne kollektivt udgør et konsortium, der er i stand til at nå projektets mål (se vejledningen for ansøgere).

En score over tærsklen angiver en positiv vurdering fra de uafhængige eksterne evalueringseksperters side.

De uafhængige eksterne evalueringseksperter sender deres kommentarer til de FP7-gennemførende tjenester (jf. evalueringsrapporten) vedrørende enhver juridisk enhed, hvis nødvendige tekniske formåen til at udføre de planlagte opgaver de anser for åbenlyst utilstrækkelig eller ikke godt nok påvist.

2.2.2. Forhandlingsfasen

Generelt følger de FP7-gennemførende tjenester anbefalingerne fra de uafhængige eksterne evalueringseksperter vedrørende den tekniske formåen, herunder muligheden for at udelukke en ansøger fra deltagelse i et positivt bedømt forslag, fordi vedkommende ikke har den fornødne tekniske formåen. Hvis de FP7-gennemførende tjenester er bekendt med eventuelle yderligere oplysninger, som måtte modsige de uafhængige eksterne evalueringseksperters bedømmelse, kan de FP7-gennemførende tjenester beslutte at undlade at udvælge en juridisk enhed og/eller et forslag til EU-tilskud på grundlag af en stærk og velunderbygget argumentation. Sådanne yderligere oplysninger kan hidrøre fra forskellige kilder såsom resultatet af tidligere undersøgelser, forvaltning af tidligere (eller igangværende) projekter, søgning i eksterne databaser osv.

Hver ansøger skal give de FP7-gennemførende tjenester en erklæring på tro og love om, at vedkommende har eller i tide vil have rekvireret de nødvendige ressourcer til gennemførelsen af sit arbejde i forbindelse med den indirekte FP7-aktion. Denne erklæring indgår i tilskudsansøgningsformularen og skal underskrives af en person, der er beføjet til at undertegne tilskudsaftalen og indgå bindende aftaler på vegne af organisationen. Når en ansøger ikke har egne tekniske ressourcer til gennemførelsen af arbejdet, bør ansøgeren beskrive, hvordan vedkommende agter at opfylde sine forpligtelser. Hvis en opgave skal udliciteres, eller andre tredjeparter er involveret i projektet, skal det drøftes og aftales under forhandlingerne og tydeligt beskrives i bilag I til tilskudsaftalen.

Når en juridisk enhed tilslutter sig konsortiet under forhandlingen eller gennemførelsen af den indirekte aktion, bygger vurderingen af vedkommendes tekniske formåen på de samme principper.

3. VERIFICERING AF DEN ØKONOMISKE FORMÅEN: GENNEMFØRELSESBESTEMMELSER

3.1. Principper

Verificering af den økonomiske formåen til at gennemføre den foreslåede aktion er indbygget i forhandlingsfasen og skal fuldføres, førend tilskudsaftalen kan underskrives.

Følgende bestemmelser indeholder mindstekravene til finansielle kontroller, som den anvisningsberettigede skal foretage i overensstemmelse med artikel 16, stk. 4, i FP7 RP og artikel 173 og 176 i gennemførelsesbestemmelserne til finansforordningen.

Verificeringen af en ansøgers økonomiske formåen til at gennemføre aktionen foregår i fire hovedtrin:

— Første trin består i, at juridiske enheder, der skal verificeres med hensyn til deres økonomiske formåen, identificeres i overensstemmelse med reglerne for deltagelse i FP7, finansforordningen og de tilhørende gennemførelsesbestemmelser (se afsnit 3.3).

— I næste trin skal de juridiske enheder — hvis oplysningerne ikke allerede er tilgængelige — indsende deres finansielle oplysninger og relevante bilag for det seneste regnskabsår (se afsnit 3.4). Herefter verificeres oplysningerne af valideringstjenesterne.

— I tredje trin foretager valideringstjenesterne på baggrund af førnævnte en kortfattet regnskabsanalyse af det afsluttede regnskabsår. Den kortfattede regnskabsanalyse består af: — kontrol af økonomisk levedygtighed (se afsnit 3.5) — kontrol af egenkapitalen (Equity flag) (se afsnit 3.5) — kontrol af samfinansieringskapacitet og den finansielle risiko (Financial exposure flag) (se afsnit 3.6)

— I fjerde og sidste trin træffer den anvisningsberettigede hensigtsmæssige foranstaltninger, herunder om fornødent en mere tilbundsgående regnskabsanalyse (se afsnit 4).

Samme procedure og dokumenter som beskrevet nedenfor vil blive brugt til/forlangt af juridiske enheder, som slutter sig til en indirekte aktion under forhandlingen herom eller gennemførelsen heraf.

3.2. Årsager til generelt at gennemføre en kortfattet regnskabsanalyse

Med det store antal ansøgere, hvis økonomiske formåen skal analyseres, og for at undgå urimelige forsinkelser foretages der en kortfattet regnskabsanalyse. Hvis resultaterne af den kortfattede regnskabsanalyse (27) af en juridisk enhed er »svag«, skal der imidlertid foretages en mere tilbundsgående (28) regnskabsanalyse (29).

3.3. Kategorier af juridiske enheder, som er underlagt (eller fritaget fra) verificering af deres økonomiske formåen

I overensstemmelse med finansforordningen og gennemførelsesbestemmelserne hertil (artikel 176, stk. 4) er følgende kategorier af juridiske enheder ikke underlagt verificering af deres økonomiske formåen:

— fysiske personer, der er stipendiemodtagere

— offentlige organer

— internationale organisationer, der er omhandlet i artikel 43, stk. 2, i gennemførelsesbestemmelserne: — internationale offentligretlige organisationer, der er oprettet ved mellemstatslige aftaler, og særagenturer, som disse har oprettet — Den Internationale Røde Kors Komité (ICRC) — Den Internationale Sammenslutning af Røde Kors og Røde Halvmåne Selskaber. — Den Europæiske Investeringsbank og Den Europæiske Investeringsfond.

Desuden, som følge af indførelsen i reglerne for deltagelse i FP7 af en deltagergarantifond:

— og i overensstemmelse med artikel 38 i reglerne for deltagelse i FP7 (stk. 5 og 6) er følgende kategorier af juridiske enheder ikke underlagt verificering af deres økonomiske formåen: — juridiske enheder, hvis deltagelse i den indirekte aktion garanteres af en medlemsstat eller et associeret land — sekundære og videregående uddannelsesinstitutioner.

— Endvidere og i overensstemmelse med stk. 6 i artikel 38 i reglerne for deltagelse i FP7 er enhver anden kategori af juridiske enheder, der ansøger om et finansieringsbidrag fra EU til en indirekte FP7-aktion til en værdi af højst 500 000 EUR, heller ikke underlagt verificering af deres økonomiske formåen, medmindre: — den juridiske enhed er koordinator for den indirekte aktion og ikke hører til i en af ovennævnte kategorier, og/eller — der under usædvanlige omstændigheder og ifølge de oplysninger, der allerede er tilgængelige for de FP7-gennemførende tjenester, opstår berettiget tvivl om en ansøgers økonomiske formåen (f.eks. hvis der konstateres alvorlige administrative fejl eller svig, som enheden er involveret i, eller hvis enheden er part i verserende administrative procedurer eller retssager om alvorlige administrative fejl eller svig, eller hvis enheden er underlagt arrest eller har modtaget en betydelig indtægtsordre udstedt af Kommissionen på et udestående beløb, fordi betalingen heraf er væsentligt forsinket), eller — enheden har været genstand for væsentlige finansielle anmærkninger vedrørende sin økonomiske formåen efter en revision foretaget af Kommissionen, Revisionsretten eller disses behørigt bemyndigede repræsentanter inden for de seneste to år.

Enhver anden juridisk enhed, der deltager i en indirekte FP7-aktion, er underlagt verificering af sin økonomiske formåen.

På næste side vises et beslutningstræ til identificering af, hvilke kategorier af juridiske enheder der er underlagt verificering af deres økonomiske formåen.

Beslutningstræ vedrørende verificering af økonomisk formåen

3.4. Påkrævede oplysninger og dokumenter

I overensstemmelse med FP7 RP dækker udtrykket »juridisk enhed« både juridiske personer og fysiske personer.

3.4.1. Juridiske personer

I forhandlingsfasen og i overensstemmelse med FP7 RP:

— skal enhver juridisk person, der er underlagt verificering af sin økonomiske formåen, vedrørende det seneste regnskabsår med afsluttede regnskaber tilsende valideringstjenesterne: — balancen — resultatopgørelsen — og en eventuel lovpligtig revisorberetning om de to førnævnte dele af årsregnskabet. Hvis der foreligger lovpligtige beretninger, kræves der ikke yderligere revisorberetninger (30)

— pålægges enhver juridisk person, der er underlagt verificering af sin økonomiske formåen, af valideringstjenesterne at sammenfatte sin seneste, tilgængelige balance og resultatopgørelse i et særligt format kaldet »forenklede regnskaber« (på deltagerportalen eller på anden vis),

— skal enhver juridisk person, der er underlagt verificering af sin økonomiske formåen, og som anmoder om et anslået finansieringsbidrag fra EU på over 500 000 EUR, tilsende valideringstjenesterne en fuldstændig revisorberetning, der godkender regnskaberne for det seneste, tilgængelige regnskabsår (31). Beretningen kan kun aflægges af en fagligt kvalificeret ekstern revisor.

Generelt bør der ikke anvendes finansielle oplysninger fra prognoser undtagen i tilfælde af »unge« juridiske enheder (f.eks. nystartede virksomheder), der ikke har et afsluttet regnskab. For disse juridiske enheder vil der bliver krævet en forretningsplan (især for »unge« SMV'er) eller lignende relevante dokumenter for kommende aktiviteter.

Kun det ikkekonsoliderede regnskab for den validerede enhed accepteres til kontrol af økonomisk levedygtighed, selv om enheden har tilknyttede virksomheder eller partnervirksomheder.

Hvis enheden i sin egenskab af moderselskab (overordnet virksomhed) i en gruppe af virksomheder (koncern) er fritaget for offentliggørelse af sin ikkekonsoliderede resultatopgørelse i henhold til den nationale lovgivning, kan valideringstjenesterne kræve at få tilsendt sammendraget af den ikkekonsoliderede resultatopgørelse i et særligt format (»forenklede regnskaber«).

Hvis enheden i sin egenskab af datterselskab af et moderselskab (underordnede tilknyttede ansøgere) er fritaget fra lovpligtig revision i henhold til den nationale lovgivning, og kun de konsoliderede regnskaber er tilgængelige, kan valideringstjenesterne begrænse deres anmodning til sammendraget af den ikkekonsoliderede balance og resultatopgørelse i et særligt format (»forenklede regnskaber«) bilagt en kopi af det officielle konsoliderede regnskab for moderselskabet og de tilhørende revisorberetninger. Ikke desto mindre skal der, hvis en sådan enhed anmoder om et bidrag fra EU på over 500 000 EUR, indgives en fuld revisorberetning, der godkender de ikkekonsoliderede regnskaber for det seneste, tilgængelige regnskabsår for datterselskabet.

3.4.2. Fysiske personer

Selv om de situationer, hvor en fysisk person:

— anmoder om et anslået finansieringsbidrag fra EU på over 500 000 EUR og/eller

— er koordinator

er teoretiske, skal disse muligheder tages i betragtning for at overholde stk. 6 i artikel 38 i FP7 RP.

I forhandlingsfasen og i overensstemmelse med FP7 RP og gennemførelsesbestemmelserne til finansforordningen skal enhver fysisk person, som er underlagt verificering af sin økonomiske formåen, forsyne valideringstjenesterne med:

— sin seneste selvangivelse

— en attesteret erklæring om sin aktuelle formue (32)

— en udtømmende liste (med relevante datoer og tal) over gældsposter fordelt på kortfristet gæld (højst et år) og mellem-/langfristet gæld (over et år) som bekræftet af kreditorerne

— en revisorberetning som beskrevet i afsnit 3.4.1, hvis personen anmoder om et anslået finansieringsbidrag fra EU på over 500 000 EUR.

3.4.3. Andre bemærkninger

De verificerede oplysninger i de forenklede regnskaber lagres i Kommissionens centrale database og er tilgængelige for hver enheds LEAR via deltagerportalen.

De finansielle oplysninger skal indgives i begyndelsen af forhandlingsfasen, og i visse tilfælde kan der tillige blive forlangt yderligere oplysninger under gennemførelsen af projektet (33).

Med forbehold af den ansvarlige anvisningsberettigedes beslutning kan en juridisk enhed, der ikke leverer de forlangte oplysninger og dokumenter rettidigt, ikke deltage i den pågældende indirekte FP7-aktion.

3.5. Kontrol af økonomisk levedygtighed

3.5.1. Formål

For at være økonomisk levedygtig skal en juridisk enhed være:

— likvid: i stand til at indfri sine kortfristede forpligtelser

— solvent: i stand til at indfri sine mellem- og langfristede forpligtelser

— rentabel (34): genererer indtjening eller er i det mindste selvfinansierende.

Derfor skal den juridiske enheds likviditet, finansielle uafhængighed, rentabilitet og solvens vurderes i regnskabsanalysen.

Valideringstjenesterne stiller et brugervenligt elektronisk værktøj til rådighed for ansøgerne, så de kan foretage en kontrol af deres økonomiske levedygtighed på basis af egne oplysninger (35).

Følgende nøgletal, nævneværdig og tærskelværdier gælder for juridiske personer. Der anvendes særlige kriterier til fysiske personer (se afsnit 3.5.4).

3.5.2. Anvendte nøgletal og nævneværdig værdi

Den kortfattede regnskabsanalyse er baseret på tre finansielle nøgletal defineret som følger:

Formål Indikatorer Nøgletal Kortfattet Analyse Likviditet Likviditetsgrad — Rentabilitet Rentabilitet (1) — Solvency Solvens —

»Equity flag« (oplysning om egenkapital)

Desuden bruges en nævneværdig værdi, der er baseret på egenkapital, som supplerende oplysning (flag). Equity flag anses for at være »positiv«, hvis indikatoren »samlet gæld/egenkapital« er 0 eller derover og 10 eller derunder (hvis ).

3.5.3. Tærskelværdier

Alt efter resultaterne for hvert af førnævnte nøgletal gives følgende karakterer:

Formål Indikatorer Svag Acceptabel God 0 1 2 Likviditet Likviditetsgrad i < 0,5 0,5 ≤ i ≤ 1 i > 1 Rentabilitet Rentabilitet (1) i < 0,05 0,05 ≤ i ≤ 0,15 i > 0,15 Solvens Solvens i > 6,00 eller < 0 6,00 ≥ i ≥ 4,00 i < 4,00 og ≥ 0

Følgende regler gælder de særlige tilfælde, hvor nøgletallet er negativt eller indeholder et nul i nævner eller tæller:

Likviditet — Hvis (likvide aktiver-aktiekapital-debitorer efter et år) ≤ 0, skal resultatet være 0 med karakteren svag. Værdien for (likvide midler-aktiekapital-debitorer efter et år) må ikke være negativ. — Hvis den kortfristede gæld (bankgæld og anden gæld) = 0, og førnævnte (likvide midler-aktiekapital-debitorer efter et år) ikke er 0, skal resultatet være 2 med karakteren god.

Rentabilitet (1) (37) — Hvis bruttodriftsoverskuddet ≤ 0, skal resultatet være 0 med karakteren svag. — Hvis omsætningen = 0, skal driftsindtægten bruges til beregningen. — Hvis driftsindtægten = 0 eller negativ, skal resultatet være 0 med karakteren svag. — Omsætningen må ikke være negativ.

Solvens — Hvis egenkapital = 0, skal resultatet være –1 med karakteren svag i alle tilfælde. — Hvis samlet gæld = 0, og egenkapital er positiv, skal resultatet være 0 med karakteren god. — Hvis samlet gæld = 0, og egenkapital er negativ, skal resultatet være -1 med karakteren svag. — Beregningen af Equity flag bygger på de samme principper, men anses for »positiv«, hvis indikatoren »samlet gæld/egenkapital« er 0 eller derover og 10 eller derunder.

3.5.4. Særligt for fysiske personer

For fysiske personers vedkommende vurderes økonomisk levedygtighed som følger:

3.5.4.1. Anvendte nøgletal

Regnskabsanalysen er baseret på to finansielle nøgletal som følger:

Formnål Indikatorer Nøgletal Likviditet Likviditetsgrad Solvens Solvens

3.5.4.2. Tærskelværdier

Alt efter resultaterne for hvert af førnævnte nøgletal gives følgende karakterer:

Formål Indikatorer Svag Acceptabel God 0 1,5 3 Likviditet Likviditetsgrad i < 2 2 ≤ i ≤ 3 i > 3 Solvens Solvens i > 1 1 ≥ i ≥ 0,5 i < 0,5

3.6. Kontrol af samfinansieringskapacitet

3.6.1. Formål

Formålet med denne kontrol er at vurdere en ansøgers samfinansieringskapacitet.

Denne kontrol foretages kun, hvis der er aflagt en revisorberetning (41) for regnskabet (dvs. kun hvis der er tale om en juridisk enhed, der til sin deltagelse i en indirekte FP7-aktion anmoder om et anslået finansieringsbidrag fra EU på over 500 000 EUR), og hvis der i denne beretning også blev taget alvorlige forbehold for samfinansieringskapaciteten, som den var vurderet af den anvisningsberettigede.

En ansøgers samfinansieringskapacitet vil ikke kun blive bedømt på grundlag af den tilhørende indirekte FP7-aktion, men som minimum også på grundlag af alle igangværende indirekte aktioner, der støttes af EU, og som kræver samfinansiering, som den anvisningsberettigede kender til. I denne forbindelse kan den anvisningsberettigede kræve, at ansøgeren leverer en liste over projekter med EU-støtte, som vedkommende deltager i (42). Denne kontrol vil imidlertid ikke blive foretaget for ansøgere, der har fået godkendelse til at modtage et finansieringsbidrag fra EU på op til 100 % af de støtteberettigede omkostninger.

Følgende nøgletal, nævneværdig værdi og tærskelværdier gælder for juridiske personer. Der anvendes særlige kriterier til fysiske personer (se afsnit 3.6.4).

3.6.2. Anvendte nøgletal og nævneværdig værdi

Kontrollen af samfinansieringskapaciteten er baseret på følgende finansielle nøgletal:

Indikatorer for samfinansieringskapacitet:

Formål Indikatorer Nøgletal Samfinansieringskapacitet

p: igangværende projekt, som den juridiske enhed deltager i

Durationprojectp: projekt p's samlede varighed i år

EligibleCostp: samlet støtteberettiget omkostning for deltageren i projekt p

EUcontributionp: samlet bidrag fra EU til deltageren i projekt p

DaysLeftp: antal resterende dage i projekt p

Cash flow:

Følgende indgår ikke i denne beregning: afsluttede projekter og projekter, hvor EU-bidrag = projektets støtteberettigede omkostninger.

»Financial exposure flag« (oplysning om finansiel risiko)

Desuden og kun for koordinatorers vedkommende bruges en nævneværdig værdi, der er baseret på projektets samlede præfinansiering og koordinatorernes omsætning, som supplerende oplysning (flag). Financial exposure flag anses for at være »positiv«, hvis indikatoren »projektets samlede præfinansiering/omsætning« er 0,5 eller derunder. (Hvis omsætningen er 0, skal driftsindtægten bruges til beregningen.)

3.6.3. Tærskelværdier

Alt efter resultaterne for hvert af førnævnte nøgletal gives følgende karakterer:

Formål Indikatorer Svag God 0 1 Samfinansieringskapacitet Kortfristet < 1 > = 1 Mellem-/langfristet < 1 > = 1

En samlet karakter for samfinansieringskapacitet på under 1 anses for »svag«.

3.6.4. Særligt for fysiske personer

For fysiske personers vedkommende vurderes samfinansieringskapacitet som følger:

3.6.4.1. Anvendte nøgletal

Formål Indikatorer Nøgletal Samfinansieringskapacitet Kortfristet Mellem-/langfristet

3.6.4.2. Tærskelværdier

Alt efter resultaterne for hvert af førnævnte nøgletal gives følgende karakterer:

Formål Indikatorer Svag God 0 1 Samfinansieringskapacitet Kortfristet < 1 > = 1 Mellem-/langfristet < 1 > = 1

4. VERIFICERING AF DEN ØKONOMISKE FORMÅEN: KONKLUSION PÅ ANALYSEN (KONTROLLER) OG EVENTUELLE FORANSTALTNINGER, DER SKAL TRÆFFES

4.1. Vurdering af resultaterne af den kortfattede analyse

Den kortfattede regnskabsanalyse resulterer i en samlet karakter for en ansøgers økonomiske formåen fra »god« over »acceptabel« til »svag« på baggrund af ovennævnte nøgletal.

Enhver juridisk enhed, der er underlagt verificering af sin økonomiske formåen, og som ved en kortfattet analyse opnår minimum 3 point som resultat af kontrollen af økonomisk levedygtighed, vil i reglen blive anset for at have en »positiv« (46) økonomisk formåen, medmindre enheden befinder sig i en (eller flere) af nedennævnte situationer.

Kortfattet analyse

Svag Acceptabel God Resultat af kontrol af økonomisk levedygtighed 0-2 3 4-6

Trods ovennævnte resultater vil en juridisk enheds økonomiske formåen under alle omstændigheder blive anset for »svag« og vil derfor skulle gennemgå en mere tilbundsgående analyse, hvis:

— der er aflagt en revisorberetning (se afsnit 3.4) for regnskabet med alvorlige forbehold (ikke kun for samfinansieringskapaciteten)

— det eller de resultater, der er opnået via Equity flag (se afsnit 3.5.2) og/eller kontrollen af samfinansieringskapacitet og/eller Financial exposure flag (se afsnit 3.6) (i relevant omfang), er »svag(e)«

— den juridiske enhed har været genstand for væsentlige finansielle anmærkninger vedrørende sin økonomiske formåen efter en revision foretaget af Kommissionen (herunder OLAF (47)), Revisionsretten eller disses behørigt bemyndigede repræsentanter inden for de seneste to år (se afsnit 3.3).

Hvis den juridiske enhed opnåede et »positivt« resultat af den kortfattede regnskabsanalyse, men der er konstateret alvorlige administrative fejl eller svig, som enheden er involveret i, eller enheden er part i verserende administrative procedurer eller retssager om alvorlige administrative fejl eller svig, eller enheden er underlagt arrest eller har modtaget en betydelig indtægtsordre udstedt af Kommissionen på et udestående beløb, fordi betalingen heraf er væsentligt forsinket, vil den blive anset for at have en »svag« økonomisk formåen, men vil ikke skulle gennemgå en mere tilbundsgående analyse. For denne type enhed skal den ansvarlige anvisningsberettigede overveje beskyttelsesforanstaltninger som defineret i afsnit 4.2.2.

4.2. Foranstaltninger i tilfælde af resultatet »svag«

Hvis resultatet af den kortfattede kontrol af økonomisk levedygtighed er »svag«, skal den ansvarlige anvisningsberettigede først og fremmest foretage en mere tilbundsgående regnskabsanalyse (se afsnit 4.2.1).

Hvis ansøgerens økonomiske formåen ifølge resultaterne af den mere tilbundsgående analyse:

— er »acceptabel« eller »god«, kan ansøgeren deltage i den indirekte aktion uden yderligere foranstaltninger

— stadig er »svag«, skal den ansvarlige anvisningsberettigede overveje beskyttelsesforanstaltninger som defineret i afsnit 4.2.2

— er »utilstrækkelig« (48) (se afsnit 4.2.1), kan ansøgeren ikke deltage i den indirekte aktion, medmindre den anvisningsberettigede begrunder det behørigt i henhold til sin egen risikovurdering.

I andre tilfælde (»positiv« økonomisk levedygtighed, men »svag« samfinansieringskapacitet, Equity flag, Financial exposure flag, revisorberetning med alvorligt forbehold, væsentlige finansielle anmærkninger vedrørende en juridisk enheds økonomiske formåen efter en revision foretaget inden for de sidste to år) skal den anvisningsberettigede overveje beskyttelsesforanstaltninger som defineret i afsnit 4.2.2.

4.2.1. En mere tilbundsgående regnskabsanalyse

4.2.1.1. Juridiske personer

Denne mere tilbundsgående regnskabsanalyse består af en udvidet analyse af den juridiske enheds økonomiske levedygtighed.

Der anvendes følgende fem nøgletal:

Formål Indikatorer Nøgletal Mere dybtgående analyse Likviditet Likviditetsgrad — Finansiel uafhængighed Bruttodriftsoverskud — Rentabilkitet Rentabilitet (1) — Rentabilitet (2) — Solvens Solvens — Korrektion: Nøgletallet bruttodriftsoverskuddet beregnes som renteudgifter/bruttodriftsoverskud.

Alt efter resultaterne for hvert af førnævnte nøgletal gives følgende karakterer:

Formål Indikatorer Svag og utilstrækkelig Acceptabel God 0 1 2 Likviditet Likviditetsgrad i < 0,5 0,5 ≤ i ≤l i > 1 Finansiel uafhængighed Bruttodriftsoverskud i > 0,40 eller < 0 0,40 ≥ i ≥ 0,30 0 ≤ i ≤ 0,30 Rentabilitet Rentabilitet (1) i < 0,05 0,05 ≤ i ≤ 0,15 i > 0,15 Rentabilitet (2) i < 0,02 0,02 ≤ i ≤ 0,04 i > 0,04 Solvens Solvens i > 6,00 eller < 0 6.00 ≥ i ≥ 4,00 0 ≤ i < 4,00

Undtagelser:

Følgende regler gælder de særlige tilfælde, hvor nøgletallet indeholder et nul i nævner eller tæller:

Finansiel uafhængighed — Hvis bruttodriftsoverskuddet ≤ 0, skal resultatet være -1 med karakteren svag. — Renteudgift kan ikke være negativ.

Rentabilitet (2) — Hvis nettodriftsoverskuddet = 0, skal resultatet være 0 med karakteren svag. — Hvis omsætningen = 0, skal driftsindtægten bruges til beregningen. — Hvis driftsindtægten = 0 eller negativ, skal resultatet være 0 med karakteren svag. — Omsætningen må ikke være negativ.

Enhver juridisk enhed, der er underlagt verificering af sin økonomiske formåen, og som ved en mere tilbundsgående regnskabsanalyse opnår minimum 4 point som resultat af kontrollen af økonomisk levedygtighed, vil blive anset for at have en »positiv« (50) økonomisk formåen, medmindre enheden befinder sig i en (eller flere) af de situationer, der er omhandlet i afsnit 4.1.

Mere tilbundsgående analyse

Utilstrækkelig Svag Acceptabel God Resultat af kontrol af økonomisk levedygtighed 0 1-3 4-5 6-10

4.2.1.2. Fysiske personer

En fysisk person underlægges ikke nogen mere tilbundsgående analyse.

Hvis resultatet af den kortfattede regnskabsanalyse imidlertid har vist:

— enten en likviditetsgrad på under 1,5

— eller en solvensgrad på over 1,2

vil vedkommendes økonomiske formåen blive anset for »utilstrækkelig«, og ansøgeren kan derfor ikke deltage i den indirekte aktion, medmindre den anvisningsberettigede begrunder det behørigt i henhold til sin egen risikovurdering.

4.2.2. Beskyttelsesforanstaltninger

I overensstemmelse med artikel 38, stk. 7, i FP7 RP skal deltagergarantifonden anses som en tilstrækkelig garanti i henhold til finansforordningen. Derfor må der ikke forlanges eller pålægges deltagerne yderligere finansiel garantistillelse eller sikkerhed (f.eks. reduceret præfinansiering, forvaltningskonti, spærrede konti, finansiel garantistillelse fra bank/finansiel institution/moderselskab).

Uanset foregående afsnit kan der, hvis det skønnes nødvendigt at træffe beskyttelsesforanstaltninger, indføres en eller flere af nedenstående beskyttelsesforanstaltninger:

— En fysisk person kan ikke være koordinator for en indirekte aktion.

— En juridisk enhed med en »svag« økonomisk formåen efter en mere tilbundsgående analyse baseret på de fem nøgletal (likviditet, finansiel uafhængighed, rentabilitet 1, rentabilitet 2 og solvens) som beskrevet i afsnit 4.2.1 accepteres ikke som koordinator af de FP7-gennemførende tjenester (51) (52). Denne juridiske enhed vil ikke desto mindre kunne være deltager.

— For enhver juridisk enheds vedkommende og med forbehold af bestemmelserne i den pågældende tilskudsaftale forbeholder de FP7-gennemførende tjenester sig ret til systematisk under gennemførelsen af den omhandlede indirekte FP7-aktion at igangsætte en revision, som om fornødent kan ledsages af en teknisk revision, som foretages af de FP7-gennemførende tjenester (herunder OLAF) eller disses behørigt beføjede repræsentanter eller af Revisionsretten, hvis: — enheden anses for »svag« efter en mere tilbundsgående regnskabsanalyse af sin økonomiske levedygtighed, eller — resultatet af kontrollen af dens samfinansieringskapacitet er »svag« (i relevant omfang), eller — resultatet af Equity flag eller Financial exposure flag er »svag«, eller — der er aflagt en revisorberetning for regnskabet med alvorlige forbehold, eller — enheden har været genstand for væsentlige finansielle anmærkninger vedrørende sin økonomiske formåen efter en revision foretaget af Kommissionen (herunder OLAF), Revisionsretten eller disses behørigt bemyndigede repræsentanter inden for de seneste to år, eller — hvis der konstateres alvorlige administrative fejl eller svig, som enheden er involveret i, eller enheden er part i verserende administrative procedurer eller retssager om alvorlige administrative fejl eller svig, eller enheden er underlagt arrest eller har modtaget en betydelig indtægtsordre udstedt af Kommissionen på et udestående beløb, fordi betalingen heraf er væsentligt forsinket.

— En juridisk enhed med en »svag« økonomisk formåen bliver underlagt skærpet overvågning under gennemførelsen af projektet (f.eks. relevante yderligere undersøgelser foretaget af de FP7-gennemførende tjenester og/eller uafhængige eksterne eksperter, herunder stikprøvekontrol). Den anvisningsberettigede har altid mulighed for at udelukke en »svag« enhed fra rollen som koordinator af en indirekte aktion.

De FP7-gennemførende tjenester informerer straks:

— koordinatoren for konsortiet om, at en eller flere juridiske enheder, der er med i forslaget, på grund af »utilstrækkelig« økonomisk formåen ikke kan deltage i den indirekte FP7-aktion. Koordinatoren informerer konsortiet

— den eller de pågældende ansøgere i en indirekte FP7-aktion om resultaterne og konsekvenserne, især en eventuel nødvendig beskyttelsesforanstaltning, af verificeringen af dens/deres økonomiske formåen, hvis denne er »svag«. Dette giver dog ikke konsortiet ret til at udelukke ansøgeren/ansøgerne af denne ene grund.

4.3. Yderligere beskyttelsesforanstaltninger, herunder sanktioner

For at skærpe kravet til forslag fra solide konsortier om effektive og hensigtsmæssige styringsmekanismer og intern kontrol vil EU ikke nøjes med at opkræve skyldige beløb hos deltagergarantifonden for at sikre beskyttelsen af sine økonomiske interesser.

EU vil nemlig ud over ovenstående foranstaltninger vedrørende verificering af ansøgernes juridiske eksistens, juridiske status/kategori, tekniske og økonomiske formåen gennemføre følgende foranstaltninger, når det er relevant, og i overensstemmelse med finansforordningen, de tilhørende gennemførelsesbestemmelser og standardtilskudsaftalen for FP7 (53):

— Indtægtsordrer, som er udstedt til gavn for deltagergarantifonden over for deltagere, som ikke betaler, skal håndhæves i alle tilfælde og med alle midler, der er mulige i henhold til forordninger om beskyttelse af EU's økonomiske interesser. Desuden skal enhver deltager ved underskrivelse eller tilslutning til en tilskudsaftale acceptere, at ethvert beløb, som deltageren skylder EU, henføres til deltagergarantifonden.

— I overensstemmelse med finansforordningen og de tilhørende gennemførelsesbestemmelser håndhæves sanktioner, herunder udelukkelse fra at få del i EU-tilskud i en årrække, og det vil af standardtilskudsaftalen for FP7 fremgå, hvilke økonomiske og administrative sanktioner der kan være tale om (især artikel II.24 og II.25 i bilag II).

(1) EC FP7 RP — Europa-Parlamentets og Rådets forordning (EF) nr. 1906/2006.

EURATOM FP7 RP — forordning (Euratom) nr. 1908/2006 og Rådets forordning (Euratom) nr. 139/2012 af 19. december 2011 om regler for virksomheders, forskningscentres og universiteters deltagelse i foranstaltninger under Det Europæiske Atomenergifællesskabs rammeprogram og for formidling af forskningsresultater (2012-2013) (EUT L 47 af 18.2.2012, s. 1).

EC FP7 RP og EURATOM FP7 RP betegnes herefter under ét som FP7 RP (navnlig når der henvises til artikler med samme nummer i begge forordninger).

(2) Artikel 16, stk. 4, i EC FP7 RP og artikel 15, stk. 4, i EURATOM FP7 RP.

(3) Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (EFT L 248 af 16.9.2002, s. 1).

(4) Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT L 357 af 21.12.2002, s. 1).

(5) Valideringstjenesterne oprettes af Kommissionen til at støtte de tjenestegrene, der er ansvarlige for bedømmelse af forslagene, forhandlinger og tilskud eller forvaltning af tilskudsaftalerne, f.eks. ved at verificere deltagernes juridiske eksistens og juridiske status/kategori, registrere den metode til beregning af de indirekte omkostninger, som ansøgeren anmelder, og kontrollere de økonomiske oplysninger, som ansøgeren fremsender.

(6) Den juridiske repræsentants rolle og ansvar er detaljeret beskrevet i afsnit 1.2.4.

(7) EFT L 8 af 12.1.2001, s. 1.

(8) Kategoriseringen af juridiske enheder, der deltager i en indirekte FP7-aktion, skal foretages i god tid (første gang i forhandlingsfasen og senere i gennemførelsesfasen, før der sker udbetalinger, hvis der opstår en ændring i løbet af projektets rapporteringsperiode) for at beskytte deltagernes og EU's interesser og undgå forsinkelser i gennemførelsen og gentagelser i de forskellige faser af proceduren.

(9) De FP7-gennemførende tjenestegrene kan kræve, at den kompetente offentligt ansatte anvender revisionsmetoden til beregningen af de støtteberettigede omkostninger.

(10) Som defineret i artikel 2 i EC FP7 RP og i artikel 2 i EURATOM FP7 RP og som nævnt i artikel 32, stk. 5, og artikel 33, stk. 1, i EC FP7 RP og EURATOM FP7 RP.

(11) En fysisk person kan betragtes som en virksomhed i betydningen i Kommissionens henstilling 2003/361/EF af 6. maj 2003 om definitionen af mikrovirksomheder, små og mellemstore virksomheder (EUT L 124 af 20.5.2003, s. 36), f.eks. hvis personen er momsregistreret selvstændig erhvervsdrivende.

(12) Selv om en ansøger ikke er støtteberettiget i forbindelse med deltagelse i en indirekte aktion, er vedkommendes forslag ikke nødvendigvis heller ikke støtteberettiget. I tilfælde af manglende støtteberettigelse hos en eller flere ansøgere er selve forslaget kun ikkestøtteberettiget, hvis støtteberettigelseskriterierne i deltagelsesreglerne, arbejdsprogrammet og indkaldelsen ikke er opfyldt. Eksempler: ERA-NET-aktiviteter (koordinerende aktioner og specifikke støtteaktioner) begrænser deltagelsen til bestemte typer juridiske enheder (nationale myndigheder som ministerier eller regioner, gennemførelsesorganerne hos disse nationale myndigheder osv.). En forslagsindkaldelse til samarbejdsprojekter kan begrænse deltagelsen til en bestemt type juridisk enhed, f.eks. SMV'er eller civilsamfundsorganisationer.

(13) Juridiske enheder, der tilhører flere kategorier, registreres som sådan, bl.a. i statistikøjemed.

(14) Se også: http://ec.europa.eu/enterprise/policies/sme/facts-figures-analysis/sme-definition/index_da.htm.

(15) Forordning nr. 1 om den ordning, der skal gælde for Det europæiske økonomiske Fællesskab på det sproglige område (EFT 17 af 6.10.1958, s. 385/58).

(16) EN: http://ec.europa.eu/budget/info_contract/legal_entities_en.htm.

(17) Den midlertidige deltagerkode (PIC), der udstedes ved første registrering, bliver endelig, når enheden er valideret. Retlige og økonomiske grundoplysninger på FP7-deltagere er tilgængelige på deltagerportalen (http://ec.europa.eu/research/participants/portal).

(18) Disse verificeringsprocedurer kaldes under ét »validering«.

(19) Til e-mailadressen: REA-URF-Validation@ec.europa.eu.

(20) Hvis den juridiske enhed er omfattet af udelukkelse som følge af anvendelsen af artikel 93, stk. 1, litra a)-e), artikel 94 eller artikel 96 i finansforordningen, vil enheden automatisk blive udelukket fra deltagelse. Yderligere henvisning: Kommissionens afgørelse 2008/969/EF, Euratom af 16. december 2008 om det system for tidlig varsling, der skal anvendes af Kommissionens anvisningsberettigede og af forvaltningsorganerne (EUT L 344 af 20.12.2008, s. 125) og Kommissionens forordning (EF, Euratom) nr. 1302/2008 af 17. december 2008 om den centrale database om udelukkelser (EUT L 344 af 20.12.2008, s. 12).

(21) De nærmere betingelser for brugen af metoder til beregning af indirekte omkostninger og for sondringen mellem direkte og indirekte omkostninger, er specificeret i bilag II, del B, afsnit 1, til den pågældende standardtilskudsaftale, navnlig artikel II.15 (se den generelle standardtilskudsaftale for syvende rammeprogram, ERC-standardtilskudsaftalen og REA-standardtilskudsaftalen findes på følgende adresse: http://cordis.europa.eu/fp7/calls-grant-agreement_en.html#standard_ga, og en vejledning »Guide to Financial Issues relating to FP7 Indirect Actions« på følgende adresse: ftp://ftp.cordis.europa.eu/pub/fp7/docs/financialguide_en.pdf).

(22) Se nærmere detaljer i vejledningen »Amendments Guide for FP7 Grant Agreements« på: ftp://ftp.cordis.europa.eu/pub/fp7/docs/financialguide_en.pdf.

(23) Se det relevante afsnit om standardtilskudsaftalens artikel II.15 i vejledningen »Guide to Financial Issues relating to FP7 Indirect Actions«: ftp://ftp.cordis.europa.eu/pub/fp7/docs/financialguide_en.pdf.

(24) Et forvaltningsorgans akter kan forelægges Kommissionen med henblik på kontrol af aktens lovlighed i henhold til artikel 22 i Rådets forordning (EF) nr. 58/2003.

(25) F.eks. skal koordinatoren for en indirekte aktion påvise sine faglige færdigheder og kvalifikationer med henblik på administrativ, finansiel og juridisk forvaltning og personaleledelse.

(26) Evalueringen foregår efter indsendelse af forslaget og før forhandlingen om tildelingen af FP7-tilskud.

(27) Se afsnit 3.5.

(28) Se afsnit 4.2.1.

(29) De elektroniske værktøjer viser automatisk alle finansielle nøgletal på basis af data fra den forenklede balance.

(30) Kravet om lovpligtige revisorberetninger kan frafaldes for de juridiske enheder, som er fritaget fra sådanne revisorberetninger i henhold til deres nationale lovgivning.

(31) Denne beretning omfatter selve revisionsopgaven, ledelsens såvel som revisorens ansvar, revisionsforløbet, herunder udtalelse om, at der er rimelig sikkerhed for, at regnskaberne er uden væsentlige fejlangivelser, samt revisorerklæringen.

(32) Formue omfatter bl.a.:

»fast« formue som jord, ejendomsbesiddelser, arvet ejendom, mellem-/langsigtede indskud og depoter (over et år), aktieoptioner (hvis udnyttelsesretten først kan udøves efter et år eller mere) osv.

»likvid« formue som kontanter, opsparing, kortsigtede indskud og depoter (højst et år), aktieoptioner (hvis udnyttelsesretten kan udøves inden for et år) osv.

(33) Status for små og mellemstore virksomheder (SMV'er) defineres i overensstemmelse med henstilling 2003/361/EF i udgaven fra 6. maj 2003 efter finansielle kriterier, hvoraf nogle forbindes med årlige oplysninger fra balancer og resultatopgørelser. Se afsnit 1.1.3.1, pkt. 6), og afsnit 1.1.4, litra e).

(34) Rentabilitet er ikke relevant for fysiske personer.

(35) Se deltagerportalen: http://ec.europa.eu/research/s/portal/page/lfvSimulation.

(36)

(37) Når almennyttige enheders økonomiske levedygtighed afgøres, kan deres almennyttige karakter tages i betragtning.

(38) som angivet i formueerklæringen

(39) som angivet i selvangivelsen

(40) som angivet i kreditorattesterede gældslister

(41) Se afsnit 3.4.1.

(42) Hvis det er hensigtsmæssigt, kan Kommissionen eller FP7-gennemførende tjenestegrene undersøge en enheds samfinansieringskapacitet på baggrund af de tilgængelige oplysninger i deres it-systemer.

(43) som angivet i formueerklæringen

(44) som angivet i selvangivelsen

(45) CP: omkostninger og EU-bidrag til alle deltagerens EU-projekter.

(46) »Positiv« betyder »god« eller »acceptabel«.

(47) OLAF = Det Europæiske Kontor for Bekæmpelse af Svig.

(48) Både med hensyn til økonomisk levedygtighed og, hvis det er relevant, samfinansieringskapacitet.

(49)

Korrektion: Nøgletallet bruttodriftsoverskuddet beregnes som renteudgifter/bruttodriftsoverskud.

(50) »Positiv« betyder »god« eller »acceptabel«.

(51) For tilskudsaftaler med en enkelt støttemodtager vil sidstnævnte være underlagt andre beskyttelsesforanstaltninger. Formålet med beskyttelsesforanstaltninger for en koordinator er kun relevant for konsortier, fordi koordinatoren modtager det finansielle bidrag fra EU for alle deltagerne.

(52) Undtagen hvis den juridiske person frivilligt stiller en garanti, som kan anses for svarende til en garanti, der stilles af en medlemsstat eller et associeret land.

(53) FP7 standardtilskudsaftale — Kommissionens afgørelse K(2007) 1509 af 10. april 2007. Se http://cordis.europa.eu/fp7/calls-grant-agreement_en.html.